सोनी टीवी चैनल का नया शो “भारत का वीरपुत्रःमहाराणा प्रताप” एक बार फिर ये साबित करने में जुटा है कि कुछ ऐतिहासिक पात्र और घटनाएं ऐसी होती हैं जिनके दर्शक कभी मरते नहीं या कहें तो पैदा होने बंद नहीं होते. वो टीआरपी के कमाउ पूत बनकर चैनल के लिए हाजिर रहते हैं. लेकिन इस सीरियल के मामले में दिलचस्प है कि पूरी मार्केटिंग ऐतिहासिक घटनाओं को लेकर करने के बावजूद चैनल ने पहले एपीसोड में स्पष्ट कर दिया कि ये सीधे-सीधे इतिहास की प्रस्तुति नहीं है. मोट्टी सफेद पट्टी चलाकर घोषित किया कि महाराणा प्रताप को इतिहास के बजाय उन लोक परम्पराओं में मौजूद कहानियों के आधार पर प्रस्तुत किया जा रहा है जिनका उद्देश्य मनोरंजन भर है. ऐसे में इतिहास की मार्केटिंग करते हुए भी इससे पिंड छुड़ाने की चैनल की इस ईमानदार घोषणा के बाद बेहतर होगा हम कथा और प्रस्तुति के तार को मनोरंजन के आधार पर ही देखने-समझने की कोशिश करें.